
บทคัดย่อ
โครงงานนี้มีวัตถุประสงค์เพื่อพัฒนาวัสดุซับเลือดประสิทธิภาพสูงจากวัสดุเหลือทิ้งทางการเกษตร โดยการสกัดเซลลูโลสนาโน (Cellulose Nanofibrils) จากกากมันสำปะหลังผสมผสานกับไคโตซานและคาร์บอกซีเมทิลเซลลูโลส (CMC) เพื่อสร้างวัสดุที่มีโครงสร้างรูพรุนสูงและมีความปลอดภัยต่อมนุษย์ กระบวนการเตรียมเริ่มต้นจากการสกัดเยื่อบริสุทธิ์จากกากมันสำปะหลังด้วยสารละลายโซเดียมไฮดรอกไซด์ และจากนั้นนำไปผ่านกระบวนการลดขนาดด้วยแรงกลโดยใช้เครื่องปั่นความเร็วรอบสูงจนได้เจลเซลลูโลสนาโน แล้วจึงนำไปผสมกับสารละลายไคโตซานและขึ้นรูปรูพรุนด้วยก๊าซคาร์บอนไดออกไซด์ที่เกิดจากปฏิกิริยาระหว่างกรดแอซิติกและโซเดียมไบคาร์บอเนต
จากการทดสอบประสิทธิภาพการดูดซับของเหลว พบว่าวัสดุซับเลือดที่พัฒนาขึ้นมีประสิทธิภาพเหนือกว่าวัสดุทางการแพทย์ทั่วไปอย่างชัดเจน โดยมีร้อยละการดูดซับเฉลี่ยสูงถึง 2,127.20% ของน้ำหนักตัว หรือสามารถดูดซับของเหลวได้มากกว่า 21 เท่า ภายในระยะเวลา 60 วินาที และมีอัตราการดูดซับเฉลี่ยที่ 35.45% ต่อวินาที ซึ่งรวดเร็วเพียงพอต่อการใช้งานในสถานการณ์ห้ามเลือดฉุกเฉิน โครงสร้างรูพรุนแบบต่อเนื่อง (Open-cell) ที่เกิดขึ้นช่วยเพิ่มความเร็วในการดึงของเหลวเข้าสู่ใจกลางวัสดุผ่านแรงดันแคพิลลารีและนอกจากนี้วัสดุทั้งหมดที่เลือกใช้เป็นสารจากธรรมชาติ 100% จึงมีความปลอดภัยสูง ไม่เป็นอันตรายต่อเนื้อเยื่อมนุษย์ และสามารถย่อยสลายได้ทางชีวภาพภายหลังการใช้งานและเป็นมิตรต่อสิ่งแวดล้อมและช่วยเพิ่มมูลค่าให้กับของเสียทางการเกษตรตามหลักเศรษฐกิจหมุนเวียน

